CELEX: 32011D0685
Language: lt
Date: 2011-10-13 00:00:00
Title: 2011 m. spalio 13 d. Komisijos įgyvendinimo sprendimas, kuriuo pripažįstama, kad Lietuvos galvijų duomenų bazė yra tinkamai veikianti (pranešta dokumentu Nr. C(2011) 7164)

14.10.2011   
            
            
               LT
            
            
               Europos Sąjungos oficialusis leidinys
            
            
               L 269/36
            
         KOMISIJOS ĮGYVENDINIMO SPRENDIMAS
   2011 m. spalio 13 d.
   kuriuo pripažįstama, kad Lietuvos galvijų duomenų bazė yra tinkamai veikianti
   (pranešta dokumentu Nr. C(2011) 7164)
   (Tekstas autentiškas tik lietuvių kalba)
   (2011/685/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 10 straipsnį,
   kadangi:
   
               (1)
            
            
               Reglamento (EB) Nr. 1760/2000 (toliau – reglamentas) 6 straipsnio 1 ir 2 dalyse nustatyta, kad galvijai ženklinami ir išduodamas jų pasas, su kuriuo jie vežami;
            
         
               (2)
            
            
               Reglamento 6 straipsnio 3 dalyje nustatyta, kad valstybės narės, turinčios kompiuterinę duomenų bazę, kurią Komisija pripažįsta tinkamai veikiančia, gali nustatyti, kad būtų išduodami tik Sąjungos vidaus prekybai skirtų gyvūnų pasai ir kad šie pasai būtų naudojami tik gyvūnus vežant iš susijusios valstybės narės teritorijos į kitos valstybės narės teritoriją;
            
         
               (3)
            
            
               Lietuva Komisijai pateikė prašymą pripažinti, kad jos galvijų duomenų bazė yra tinkamai veikianti. Ši duomenų bazė sudaro Lietuvos galvijų identifikavimo ir registravimo sistemos pagrindą;
            
         
               (4)
            
            
               Lietuva pateikė reikiamą informaciją, kuria visų pirma patvirtinama, kad jos galvijų duomenų bazė atitinka reglamento 5 straipsnį: i) duomenų bazėje atkreipiamas dėmesys į vėlavimus pranešti apie įvykius, tokiu būdu laikomasi reglamente nustatytų pranešimo apie galvijų judėjimą terminų, ii) iš Lietuvos išvežtų gyvūnų pasai atvykus perduodami kompetentingai institucijai, iii) siekiant supaprastinti suderinamumo kontrolę ir keitimąsi naudingais duomenimis, nacionalinė galvijų duomenų bazė yra sąsaja sujungta su nacionaline žemės ūkio mokėjimų sistemos duomenų baze ir nacionaline veterinarinės informacijos valdymo sistema, iv) parengtos išsamesnės gairės, todėl ausų įsagai išduodami ir platinami teisingai, o ši informacija įvedama į duomenų bazę;
            
         
               (5)
            
            
               Komisija išnagrinėjo šią informaciją ir laiko ją pakankama, kad duomenų bazę būtų galima pripažinti veikiančia;
            
         
               (6)
            
            
               atsižvelgiant į tai, kas išdėstyta, tikslinga pripažinti, kad nuo 2011 m. liepos 1 d. Lietuvos galvijų duomenų bazė yra tinkamai veikianti,
            
         PRIĖMĖ ŠĮ SPRENDIMĄ:
   1 straipsnis
   Lietuvos galvijų duomenų bazė pripažįstama tinkamai veikiančia nuo 2011 m. liepos 1 d.
   2 straipsnis
   Šis sprendimas skirtas Lietuvos Respublikai.
   
      Priimta Briuselyje 2011 m. spalio 13 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 204, 2000 8 11, p. 1.